钦定古今图书集成/明伦汇编/闺媛典/第002卷 > 宋尚宫女论语 > 《待客章第十》
## 钦定古今图书集成/明伦汇编/闺媛典/第002卷 > 宋尚宫女论语 > 《待客章第十》

大抵人家，皆有宾主。滚涤壶瓶，抹光橐子，准备人来，
点汤递水。退立堂后，听夫言语。“若欲传杯，即时办去，
若欲相留，待夫回步，细与商量。”杀鸡为黍，五味调和，
菜蔬齐楚，茶酒清香，有光门户。红日含山，晚留居住。
点烛擎灯，安排坐具，枕席纱厨，铺毡叠被。钦敬相承，
温凉得趣。次早相看，客如辞去，别酒勤殷，十分留意。
“夫喜能家，客称晓事。莫学他人，不持家务。客来无汤，
慌忙失措。夫若留人，妻怀嗔怒。有著无匙，有盐无醋。
打男骂女，争啜争哺。夫受惭惶，客怀羞愧。有客到门，
无人在户。须遣家僮，问其来处。客若殷勤，即通名字。
当见则见，不见则避。敬待茶汤，莫缺礼数。记其姓名，
询其事务。等得夫妇，即当说诉。奉劝”后人，切依规度。